Broj: 711-I-1016-P-110-16/18-19-11

Zagreb, 6. srpnja 2018.

**Povjerenstvo za odlučivanje o sukobu interesa** (u daljnjem tekstu: Povjerenstvo),u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva,na temelju članka članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **u predmetu dužnosnika Marijana Kustića, zastupnika u Hrvatskom saboru,** na 17. sjednici, održanoj 6. srpnja 2018.g., donosi sljedeću:

**ODLUKU**

1. **Propustom da po pisanom pozivu priloži odgovarajuće dokaze potrebne za usklađivanje prijavljene imovine u izvješćima podnesenim 4. ožujka 2016.g. povodom stupanja na dužnost, 23. prosinca 2016.g. povodom prestanka obnašanja dužnosti te 9. srpnja 2017.g. povodom stupanja na dužnost, s imovinom utvrđenom u postupku provjere na temelju pribavljenih podataka od nadležnih državnih tijela, u odnosu na podatke o obvezama dužnosnika, kao i u odnosu na podatke o funkcijama u Hrvatskom nogometnom savezu i Lučkoj upravi Novalja, dužnosnik Marijan Kustić, zastupnik u Hrvatskom saboru, počinio je povredu članka 27. ZSSI-a u vezi s člankom 8. i 9. ZSSI-a.**
2. **Za povredu ZSSI-a, opisanu pod točkom I. izreke ove odluke, dužnosniku Marijanu Kustiću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 5.000,00 kn, koja će trajati pet mjeseci te će se izvršiti u pet jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.**

Obrazloženje

Povjerenstvo je na 11. sjednici, održanoj 11. svibnja 2018.g. pokrenulo postupak za odlučivanje o sukobu interesa protiv protiv dužnosnika Marijana Kustića, zastupnika u Hrvatskom saboru, zbog kršenja odredbi iz članka 8. i 9. ZSSI-a, koja proizlazi iz nesklada između imovine prijavljene u Izvješćima o imovinskom stanju dužnosnika podnesenih 4. ožujka 2016.g. povodom stupanja na dužnost, 23. prosinca 2016.g. povodom prestanka obnašanja dužnosti te 9. srpnja 2017.g. povodom stupanja na dužnost, i stanja imovine kako proizlazi iz podataka prikupljenih od nadležnih tijela.

Dužnosniku je Odluka o pokretanju predmetnog postupka dostavljena elektroničkom dostavom dana 24. svibnja 2018.g. te se na istu dužnosnik do dana donošenja predmetne Odluke nije očitovao.

Uvidom u Registar dužnosnika i Sudski registar Trgovačkog suda u Osijeku utvrđeno je da je da Marijan Kustić obnaša dužnost zastupnika u Hrvatskom saboru. Člankom 3. stavkom 1. podstavkom 3. ZSSI-a propisano je da su zastupnici u Hrvatskom saboru dužnosnici u smislu navedenog Zakona. Stoga je i Marijan Kustić, povodom obnašanja dužnosti zastupnika u 8. i 9. sazivu Hrvatskog sabora, obvezan postupati sukladno odredbama navedenog Zakona.

Dana 17. ožujka 2016.g. Povjerenstvu je podnesena neanonimna prijava protiv dužnosnika Marijana Kustića, zastupnika u Hrvatskom saboru, u kojoj se navode okolnosti članstva dužnosnika u određenim sportskim udrugama, kao i dugovanja dužnosnika koja isti nije prijavio u izvješću o imovinskom stanju dužnosnika.

Člankom 8. stavkom 1. ZSSI-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan. Člankom

Člankom 8. stavkom 2. ZSSI-a propisano je da su dužnosnici obvezni u roku od 30 dana po prestanku obnašanja javne dužnosti podnijeti izvješće Povjerenstvu o svojoj imovini, a ako je tijekom obnašanja javne dužnosti došlo do bitne promjene glede imovinskog stanja dužni su o tome podnijeti izvješće Povjerenstvu, istekom godine u kojoj je promjena nastupila. Stavkom 3. istog članka propisano je da dužnosnici koji su ponovno izabrani ili imenovani na istu dužnost, bez obzira obnašaju li dužnost profesionalno ili neprofesionalno, obvezni su u roku od 30 dana od dana.

Člankom 9. ZSSI-a, propisano je da su dužnosnici dužni u izvješću o imovinskom stanju dužnosnika unijeti podatke o načinu stjecanja imovine i izvorima sredstava kojima je kupljena pokretna i nepokretna imovina koju su dužni prijaviti. Dužnosnici su dužni istinito i potpuno odgovoriti na pitanja o imovini, izvorima sredstava i načinu njezina stjecanja, a koja se odnose na njega te osobe o čijem je imovinskom stanju dužnosnik obvezan izvijestiti.

Člankom 20. stavkom 3. ZSSI-a propisano je da obveze koje za dužnosnika proizlaze iz članaka 8. i 9. ZSSI-a, počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera obavlja se prikupljanjem, razmjenom podataka i usporedbom prijavljenih podataka o imovini iz podnesenih izvješća o imovinskom stanju dužnosnika s pribavljenim podacima od Porezne uprave i drugih nadležnih tijela Republike Hrvatske.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Ukoliko dužnosnik ne dostavi pisano očitovanje u roku od 15 dana ili ne priloži odgovarajuće dokaze potrebne za usklađivanje prijavljena imovine s utvrđenom imovinom u postupku provjere s pribavljenim podacima o imovini dužnosnika, Povjerenstvo će temljem članka 27. ZSSI-a protiv dužnosnika pokrenuti postupak zbog kršenja odredbi iz članka 8. i 9. ZSSI-a te će o tom obavijestiti nadležna državna tijela.

Povodom zaprimljene prijave, a na temelju članka 24. ZSSI-a, Povjerenstvo je izvršilo uvid u podnesena izvješća dužnosnika Marijana Kustića te je utvrdilo da je u obnašanju dužnosti zastupnika u Hrvatskom saboru Marijan Kustić podnio:

• Izvješće o imovinskom stanju dužnosnika povodom stupanja na dužnost 4. ožujka 2016.g.

• Izvješće o imovinskom stanju dužnosnika povodom prestanka obnašanja dužnost 23. prosinca 2016.g.

• Izvješće o imovinskom stanju dužnosnika povodom stupanja na dužnost 9. srpnja 2017.g.

U svim gore navedenim izvješćima dužnosnik je pod rubrikom „Podatci o obvezama“ naveo kako obveze ne postoje, pod rubrikom „Druge javne dužnosti za koje ne postoji obveza podnošenja izvješća o imovinskom stanju“ naveo je da ne postoje, dok je pod rubrikom „Ostala članstva i funkcije dužnosnika u drugim pravnim osobama, udruženjima i organizacijama“ naveo kako istih nema.

Člankom 24. stavkom 2. ZSSI-a propisano je da Povjerenstvo za svako podneseno izvješće o imovinskom stanju dužnosnika provodi redovitu provjeru podataka. Redovita provjera provodi se sukladno članku 24. ZSSI-a.

Povodom zaprimljene prijave, a na temelju članka 24. ZSSI-a, Povjerenstvo je zatražilo podatke od Hrvatskog nogometnog saveza, Lučke uprave Novalja, Nogometnog saveza Ličko-senjske županije.

Iz očitovanja Nogometnog saveza Ličko-senjske županije razvidno je kako dužnosnik obavlja funkciju predsjednika Nogometnog saveza Ličko-senjske županije od 28. lipnja 2011.g te da je ulaskom u Hrvatski sabor istu stavio u mirovanje. Iz dopisa Hrvatskog nogometnog saveza (dalje: HNS) razvidno je kako je dužnosnik bio član Izvršnog odbora HNS-a u razdoblju od 14. travnja 2014.g. do 6. srpnja 2017.g., dok iz očitovanja Lučke uprave Novalja proizlazi kako je dužnosnik član, odnosno predsjednik Upravnog vijeća Lučke uprave Novalja od 25. rujna 2017.g. Za navedene funkcije dužnosnik nije primao naknadu, a Lučka uprava Novalja je Odlukom o popisu pravnih osoba od posebnog interesa za Ličko-senjsku županiju od 31. ožujka 2011.g. proglašena pravnom osobom od posebnog interesa za tu jedinicu područne samouprave. **Povjerenstvo je utvrdilo kako navedene funkcije dužnosnik Marijan Kustić nije prijavio u podnesenim Izvješćima o imovinskom stanju dužnosnika**.

Povjerenstvo je zatražilo očitovanje Financijske agencije te dostavu podataka iz Očevidnika o redosljedu plaćanja. Iz dostavljenih podataka utvrđeno je kako dužnosnik na dan 22. ožujka 2018.g. ima ukupne obveze po osnovama u iznosu od 1.356.473,53 kn te da je stanje blokade 1.422.128,17 kn. Dužnosniku su evidentirane obveze po osnovama: Ovrv-272/12-1, IKP 13/4-249/2014, Ovrv-295/13, Ovrv-1329/14, P-167/13-25, Ovrv-74/15, IKP-1098/15, IKP-5516/16-2, POVRV-49/12, P-167/2013-31, P-167/13 IZ.NA. i OVRV-1273/17.

Redovitom provjerom podataka iz gore navedenih Izvješća o imovinskom stanju dužnosnika Povjerenstvo je utvrdilo nesklad između podataka koji su u njemu navedeni i stanja imovine dužnosnika kako proizlazi iz pribavljenih podataka od Nadležnih tijela.

Člankom 26. ZSSI-a propisano je da će Povjerenstvo bez odgađanja zatražiti od dužnosnika pisano očitovanje s potrebnim dokazima ukoliko prilikom provjere podataka utvrdi nesklad, odnosno nerazmjer između prijavljene imovine iz podnesenog izvješća iz članka 8. i 9. ZSSI-a i stanja imovine dužnosnika kako proizlazi iz pribavljenih podataka od nadležnih tijela iz članka 24. ZSSI-a. Sukladno članku 26. ZSSI-a, Povjerenstvo je Zaključkom broj: 711-I-426-P-110-16/18-16-11 od 13. travnja 2018.g., pozvalo dužnosnika da u roku od 15 dostavi pisano očitovanje s potrebnim dokazima u kojem će pojasniti utvrđeni nesklad.

Na gore navedeni Zaključak dužnosnik je 3. svibnja 2018.g. dostavio pisano očitovanje u kojem je naveo kako je točno da ima obveze na dan 22. ožujka 2018.g. u ukupnom iznosu od 1.356.473,53 kn, da su te obveze postojale i prilikom stupanja na dužnost 4. ožujka 2016.g., umanjene za kamatu koja je pripisana za protekli period te da se njegovo imovinsko stanje s obzirom na prijavu 4. ožujka 2016.g., 23. prosinca 2016.g. i 9. srpnja 2017.g. nije promijenilo. Dužnosnik dalje navodi kako su te obveze nastale prije 2012.g. poslovanjem njegove tadašnje supruge, a da je on bio jamac-platac. S obzirom da njegova bivša supruga ne ispunjava obveze koje je dužna plaćati iste snosi on od svoje plaće. Dužnosnik zaključuje kako će se po isplati kredita regresnim zahtjevom naplatiti od glavnog dužnika te da će ga isto dovesti u stanje u kojem je bio prije nastupa okolnosti koje su ga stavile u položaj dužnika. Dužnosnik navodi kako je prilikom stupanja na dužnost saborskog zastupnika zamrznuo status u Izvršnom odboru HNS-a i u Nogometnom savezu Ličko-senjske županije.

Dužnosnik je pristupio 17. sjednici Povjerenstva kojom prilikom je u bitnom naveo kako je dao očitovanje na dostavljeni Zaključak te da u bitnom ostaje kod ranije iznesenih navoda. Dužnosnik nije imao namjeru bilo što prikriti u vezi svoje imovine te će u danom roku podnijeti potpuno izvješće.

Člankom 111. Zakona o obveznim odnosima („Narodne novine“ broj: 35/05., 41/08., 125/11., 78/15. i 29/18.) propisano je da ukoliko se jamac obvezao kao jamac platac odgovara vjerovniku kao glavni dužnik za cijelu obvezu i vjerovnik može zahtijevati njezino ispunjenje bilo od glavnog dužnika bilo od jamca ili od obojice u isto vrijeme. Stoga je dužnosnik obaveze koje ima bio dužan prijaviti u obrascu izvješća o imovinskom stanju dužnosnika, u rubrici „Podaci o obvezama“. Slijedom navedenog, Povjerenstvo je utvrdilo kako su **gore navedene obveze postojale i prilikom stupanja na dužnost 4. ožujka 2016.g., te da iste dužnosnik Marijan Kustić nije prijavio u podnesenim Izvješćima o imovinskom stanju dužnosnika**.

S obzirom da dužnosnik na poziv Povjernstva nije opravdao utvrđeni nesklad, odnosno nije opravdao propust da potpuno i pravilno prijavi sve tražene podatke iz izvješća o imovinskom stanju dužnosnika i to u odnosu na podatke o obvezama dužnosnika, kao i u odnosu na podatke o funkcijama u Hrvatskom nogometnom savezu i Lučkoj upravi Novalja, Povjerenstvo je donijelo Odluku kako je navedeno u točki I. izreke ovog akta.

Člankom 42. ZSSI-a propisane su sankcije koje se mogu izreći za povredu odredbi navedenog zakona. Za povredu odredbi članka 27. ZSSI-a Povjerenstvo propisuje izricanje sannkcije obustave isplate dijela neto mjesečne plaće.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Prilikom odmjeravanja visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na izricanje više sankcije unutar propisanog raspona, Povjerenstvo je cijenilo da se radi o znatnoj visini iznosa obveza koje je dužnosnik propustio prijaviti Povjerenstvu, kao i činjenicu da je dužnosnik propustio prijaviti podatke iz više rubrika obrasca izvješća. Kao okolnost koja je utjecala na izricanje niže sankcije unutar propisanog raspona Povjerenstvo je cijenilo okolnost da je dužnosnikova obveza nastala iz odnosa jamstva glavnom dužniku, odnosno da nije bio glavni dužnik po obvezama koje je bio dužan prijaviti. Isto tako, dužnosnik je u očitovanju na Zaključak Povjerenstva naveo kako je samohrani otac te da je prilikom razvoda u skrbništvo dobio dva maloljetna sina, koje okolnosti je Povjerenstvo također uzelo u obzir.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 5.000,00 kn, koja će trajati pet mjeseci te će se izvršiti u pet uzastopnih mjesečnih obroka, svaki u pojedinačnom iznosu od 1.000,00 kn.

Slijedom navedenog Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Marijan Kustić, elektronička dostava
2. Podnositelj prijave, putem dostavljene e-mail adrese
3. Objava na internetskoj stranici Povjerenstva
4. Pismohrana